Drie vas ná groot dwelmvonds | Maroela Media
Drie vas ná groot dwelmvonds
Drie mense is in Kaapstad in hegtenis geneem nadat die Valke op Mandrax-tablette ter waarde van R5 miljoen, wat in die panele van drie voertuie versteek was, beslag gelê het.
Brig. Hangwani Mulaudzi, woordvoerder van die Valke, het gesê hulle het inligting ontvang oor Mandrax-tablette wat van Gauteng na die Wes-Kaap vervoer word. Drie voertuie is Sondagaand by die Huguenot-tolhek naby Kaapstad van die pad af getrek.
Volgens Mulaudzi is 117 000 Mandrax-tablette ter waarde van R5,2 miljoen in die motors gevind. Daar is ook op 10 000 Ecstasy-tablette ter waarde van R500 000 en ŉ onbekende bedrag kontant beslag gelê. Die dwelms en kontant was in panele in die voertuie versteek.
Die drie verdagtes, tussen 20 en 40 jaar oud, sal Woensdag in die Paarl-landdroshof verskyn op aanklagte wat verband hou met dwelmhandel. Volgens Mulaudzi het die verdagtes kriminele rekords.
foto's Kaapstad Wes-Kaap